දැරිය නෑවීමෙන් පසු සුදු රෙද්දකින් වසාගෙන සුදුසු වර්ණ ඇඳුමක් අන්දවා නිවසේ උළුවස්ස ළඟට රැගෙන යන්නීය. ඇයට පොල්ගෙඩියක් ප‍්‍රදර්ශනය කිරීමට සලස්වන්නේ ඉන් අනතුරුවයි. මුහුණ විවෘත නොකරම ඇය විසින් පොල් ගෙඩිය බිඳිය යුතුය. පොල් ගෙඩිය බිදෙන ස්වභාවය අනුව දැරියගේ අනාගත සිදුවීම් ඉදිරිපත් කරයි. පොල් ගෙඩිය දෙකට බෙදී ගියේ නම් දැරිය යහපත් ගතිගුණවලින් යුක්ත හොඳින් අධ්‍යාපන කටයුතුවල නිරත වී ජීවිතය සාර්ථකව රැගෙන යන්නේ ය. නමුත් එය නිසි පරිදි සිදුවන්නේ නැතිනම්, විවාහය ප‍්‍රමාද වීම, විවාහ දෙකක් සිදුවීම, සැමියා අතහැර යෑම, නින්දා අපහාසවලට පත්වීම, අසනීප ආදිය වැඩිවීම, සිහිනයෙන් මුත්‍රා යෑම ආදිය ද සිදුවන බව මතයයි. මෙයට අමතුරව, අසුභ කාරණා රැසක් ද කියවේ. ආර්ථික ගැටලු, අධ්‍යාපනයට බාධා, රැකියා ප‍්‍රශ්න, අපහාස හා පීඩාකාරී තත්ත්වය පමණක් නොව මෙවැනි අවස්ථාවක් ඇයගේ පියාට අසුභය. මෙලෙස චාරිත‍්‍රානුකූලව මල්වර වූ දැරිය ආරක්‍ෂා කිරීම වැඩිහිටියන්ගේ මූලික කාර්යයක් වේ. දින 14 ගතවන තෙක් බැඳුම්, පුළුටු ආහාර නොදීම, තනි නොකිරීම, ඇගේ ශරීරයේ යකඩ ඇණයක් හෝ යතුරක් රැඳවීම, කඩුල්ලකින් පැනීමට නොදීම, වේගයෙන් දුවන්නට හෝ බයිසිකල් පැදීම වැනි කටයුතුවලට අවස්ථාව නොදීම, දැරියට පිළිවෙළට ඇඳුම් අන්දවා වැඩිහිටිවියට පාතැබීම ගැන අවබෝධයක් ලබාදී ඇයව වඩාත් ආදරයෙන් රැකබලා ගැනීම, දියඇළිවලින් නෑමට අවස්ථාව නොදීම, පන්සලට රැගෙන යෑමෙන් වැළැකීම යම් කාලයක් ගතවන තෙක් සිදු නොකරයි. මෙලෙස සියලු චාරිත‍්‍ර නියමිත ආකාරයෙන් නියමාකාරයෙන් ඉටු නොකරන්නේ නම් මල්වර වූ දියණියට අනාගතයේ මුහුණ දිය හැකි කරදර බොහෝය. ප‍්‍රධාන වශයෙන් ඇයගේ විවාහ ජීවිතයට බාධා පැමිණිය හැකිය. විවාහ ප‍්‍රමාදවීම් ඒ අතර වෙයි. අනෙක් අතට විවාහයක් සිදුකර ගත්ත ද එය සාර්ථකව ගත කිරීමට නොහැකිය.
පොල් ගෙඩිය බිදෙන ස්වභාවය අනුව පවසන්නේ කුමක්ද?
දැරියගේ අනාගත සිදුවීම්